text: DSB efter skybrud: Håber på frie spor søndag
  24 maj 2014 kl. 04.17
  Et af sporene mellem Fredericia og Vejle blev lukket natten til fredag af de kraftige regnskyl. Sporet forventes at være åben igen søndag.
  DSB forventer, at togene igen kommer til at køre normalt mellem Fredericia og Vejle søndag.
  Et skybrud natten til fredag var skyld i et dæmningsskred ved Børkop syd for Vejle, hvilket har betydet, at det ene af de to spor mellem Fredericia og Vejle har været lukket.
  Banedanmarks teknikere skal reparere det ødelagte spor lørdag og håber på at være færdige inden søndag morgen.
  Passagerer i Intercitytogene må indtil da forberede sig på forsinkelser på omkring 10 minutter mellem Fredericia og Vejle, skriver DSB på selskabets hjemmeside.
  Flere regionaltog er aflyst lørdag, og der kører i stedet togbusser til og fra stationerne Brejning og Børkop.
  Se hvordan togene kører på DSB's hjemmeside
  